Λεωνίδας Παπαδόπουλος

Ο Λεωνίδας Παπαδόπουλος ήταν Έλληνας ζωγράφος ο οποίος γεννήθηκε στη Γιάλτα της Κριμαίας στη Ρωσία το 1914 και απεβίωσε το 1988 στην Αθήνα.

 Βιογραφία 
Γεννήθηκε στη Γιάλτα το 1914 από Έλληνες γονείς. Η οικογένεια του ανήκε στην αστική τάξη της Ρωσικής Αυτοκρατορίας με ενεργό δράση στην Ελληνική Κοινότητα της Γιάλτας. Το 1928 η οικογένεια απελάθη στην Ελλάδα ένεκα της ελληνικής καταγωγής από το τότε Κομμουνιστικό Κράτος.

Το 1932 εισήχθη στην Ανωτάτη Σχολή Καλών Τεχνών. Στη σχολή δάσκαλοι του ήταν οι καθηγητές Δημήτριος Μπισκίνης, στην εργαστηριακή εκπαίδευση ο Σπυρίδων Βικάτος και στη Χαλκογραφία, Λιθογραφία και Χαρακτική ο Γιάννης Κεφαλληνός.

Από το πρώτο έτος των σπουδών του διακρίθηκε για την άριστη απόδοση του γι’αυτό και του χορηγήθηκε δωρεάν εκπαίδευση με δαπάνη του κράτους.

Στο τελευταίο έτος των σπουδών του πήρε υποτροφία για το εσωτερικό της Ελλάδος ώστε να δημιουργήσει σε Μύκονο-Ύδρα-Δελφούς. Κατά τη διάρκεια των σπουδών του του απενεμήθη βραβείο για «Γυμνό» και Χρυσό Μετάλλιο στην «Προσωπογραφία».

Κατά τη διάρκεια του βίου του επισκέφθηκε Γαλλία, Αγγλία, Ισπανία και Ελβετία όπου μελέτησε λεπτομερώς τις πινακοθήκες των εν λόγω χωρών.

Επί των ημερών της γερμανικής κατοχής το 1943 συνελλήφθη από τις ιταλικές δυνάμεις και φυλακίσθηκε στην Πάτρα.

Ήταν μέλος του Καλλιτεχνικού Επαγγελματικού Επιμελητηρίου από τη σύσταση του και υπήρξε μέλος του Συνδέσμου Ελλήνων Καλλιτεχνών και μέλος της ομάδος των δέκα επτά.

Σε ηλικία 74 ετών εισήχθει στο Νοσοκομείο Ευαγγελισμός εξαιτίας πμευμονικού οιδήματος, όπου και κατέληξε 15 ημέρες αργότερα στην εντατική.

 Το έργο του 
Ο Παπαδόπουλος υπήρξε παραστατικός ιμπρεσιονιστής εξού και προσωπογραφίες Ελλήνων πολιτικών που δημιούργησε κοσμούν τη Βουλή των Ελλήνων. Πέραν των πορτραίτων ασχολήθηκε με Γυμνό, Άνθη, Νεκρά Φύση, Τοπία και Συνθέσεις.

Τα έργα του Παπαδόπουλου έχουν χαρακτήρα ιμπρεσιονιστικό και λιγότερο εξπρεσιονιστικό. Κοσμούν ιδιωτικές συλλογές σε Ελλάδα και εξωτερικό όπως και δημόσια κτίρια. Έλαβε μέρος σε πολλές πανελλήνιες εκθέσεις στις οποίες έργα του βραβεύτηκαν όπως και σε πολλές ατομικές εκθέσεις έως το θάνατο του.

 Πηγές 

 Στέλιος Λυδάκης (1976). Οι Έλληνες Ζωγράφοι - Τόμος 4 (Λεξικό των Ελλήνων ζωγράφων και χαρακτών). Αθήνα: Εκδόσεις Μέλισσα σελίδες 324,325
 Γεώργιος Ν. Κομίνης (1962). Σύγχρονοι Έλληνες ζωγράφοι και γλύπται. Αθήνα. σελίδα 79
 Θεόδωρος Κοντέος (1963). Εγκυκλοπαίδεια Κοντέου (Καλλιτεχνικόν λεύκωμα). Αθήνα: Εκδοτικός Οργανισμός Κοντέου σελίδα 54
 https://www.searchculture.gr/aggregator/persons/1098437848/search?ektPersonsCreators=on&ektPersonsCreators=false&ektPersonsReferences=on&ektPersonsReferences=false&page.page=1&scrollPositionX=909&facets%5Bekt_proxy_dc_type_hierarchy_uri%5D.field=ekt_proxy_dc_type_hierarchy_uri&facets%5Bekt_proxy_dc_type_hierarchy_uri%5D.values%5B1%5D.checked=true&_facets%5Bekt_proxy_dc_type_hierarchy_uri%5D.values%5B1%5D.checked=on&facets%5Bekt_proxy_dc_type_hierarchy_uri%5D.values%5B1%5D.value=http%3A%2F%2Fsemantics.gr%2Fauthorities%2Fekt-item-types%2Fzwgrafikh&resultsMode=GRID&sortResults=SCORE
 https://paletaart.wordpress.com/2019/11/16/%CF%80%CE%B1%CF%80%CE%B1%CE%B4%CF%8C%CF%80%CE%BF%CF%85%CE%BB%CE%BF%CF%82-%CE%BB%CE%B5%CF%89%CE%BD%CE%AF%CE%B4%CE%B1%CF%82-leonidas-papadopoulos-1914-1988/
 https://exhibition.asktdigital.gr/exhibits/110190/
 https://exhibition.asktdigital.gr/exhibits/110249/
 http://www.larissa-katsigras-gallery.gr/gallery/el/artist/papadopoulos-leonidas

Κατηγορία:Έλληνες ζωγράφοι του 20ού αιώνα